**Poet te naşti**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să fii poet înseamnă să trăieşti

(Nu se iau lecţii de emoţii intensive)

În profunzimi înveţi să locuieşti

Făcând călătorii introspective.

Să fii poet e-o lecţie de viaţă,

Un autism al firilor bizare

Ce caută-ntr-o altă dimineaţă

Magia răsăritului de soare.

Să fii poet e-o amplă ipoteză

Cei mulţi n-o înţeleg, dar o dezbat,

La margine de veac o paranteză,

Nebun ce pe un vis a pariat.

Poet te naşti şi haru-ţi aparţine

Urmează-ţi drumul, fii cutezător,

Să fii poet nu te învaţă nimeni,

Doar sufletului tău îi eşti dator.